Foto: FAH

IVAN VILIBOR SINČIĆ upozorio je putem Facebooka kako je dio ljudi unutar Živog zida pokušao preuzeti upravljanje strankom.

U nastavku njegovu objavu prenosimo u cijelosti.

"Poštovani članovi, simpatizeri i glasači,

Ponukani posljednjim događajima moramo obavijestiti aktivno članstvo da je dio ljudi unutar stranke pokušao preuzeti upravljanje organizacijom. Kada u tome nisu uspjeli, odlučili su se odvojiti, te su preuzeli stranice i grupe na kojima su bili administratori. Nove stranice su već postavljene, a uskoro će biti i novi koordinatori za otuđene podružnice.

Nakon kosolidacije, unutarstranački izbori

Nakon što se stranka konsolidira bit će raspisani unutarstranački izbori na kojima će se predložiti da stranku, umjesto dosadašnjih 5, vodi jedan predsjednik, koji će se istom prilikom i birati, te će biti izabran novi GO stranke. Naravno, s ljudima koji su ostali uz Živi zid. Onima koji su se odvojili želimo sretno putovanje.

Cilj nam je razviti stabilnu i homogenu strukturu stranke i znamo da ćemo u tome uspjeti jer naša djela dokazuju da smo na dobrom putu.

Tekst se nastavlja ispod oglasa

Također moramo napomenuti da iza otetih stranica stoji tek 1-2 čovjeka, poput Zadarske ili Sisačko-moslavačke, dok su cijele organizacije ostale vjerne Živom zidu.

Priča koja se temelji na lažima, podmetanjima, izmišljotinama, rovarenjima, otimanjima stranica i prostora, ogovaranjima, maltretiranjem članstva - zaista mora imati sretan završetak.

Sinčić ostaje u Živom zidu

Također, pojavile su se priče da odlazim iz Živog zida. To su laži. Ja ne idem nigdje, moje je srce uz stranku koju sam gradio i za koju živim. Uz svih onih 95.000 birača i uz program radi kojeg sam sve žrtvovao. Ivan Pernar i ostale kolege supredsjednici dali su ostavke na svoje funkcije te mi zasad prepustili vođenje Živog zida. Svi ostaju aktivni članovi i borci. Tako će biti do izbora koji će se održati kroz 2 mjeseca i na kojima će skupština odlučiti tko će dalje voditi Živi zid.

Hvala vam što ste već godinama uz nas, hvala na svakom vašem komentaru, savjetu i ideji. Hvala što s nama pratite sve deložacije i molite za sretne završetke, što dijelite naše objave i pomažete da se istina širi.

Hvala kolegi Pernaru što je pokrenuo jednu ovakvu priču jer bez njega danas ne bi bilo ni mene, i nakon svega se povukao sa visoke funkcije.

Svima vam želim sretnu Novu godinu i sve najbolje", stoji u objavi koju potpisuje Sinčić.